Ruşii au început ofensiva în Harkov. "Au trecut graniţa cu 4-5 batalioane şi au ocupat 30 de km pătraţi." Ce urmăresc de fapt
Război în Ucraina. Rusia a declanşat o ofensivă în regiunea Harkov, deschizând astfel un nou front în războiul din Ucraina. Trupele Moscovei au înaintat cu blindate iar Kievul a trimis întăriri şi evacuează civili. Potrivit unor experţi militari, armata rusă nu are suficiente trupe pentru a cuceri oraşul Harkov sau Sumî, scopul ofensivei fiind de a stabili o zonă-tampon, dar nu este exclusă nici o tentativă de a încercui Kupiansk sau o împingere mai la sud până la Lîman sau Izium. Iuri Butusov, un jurnalist ucrainean, cu legături puternice în armata de la Kiev, susţine că trupele ruse au trecut granița în Harkov cu până la 4-5 batalioane și au capturat 30 de km pătraţi. Oficialii ucraineni au negat că au pierdut teritoriu.
Jurnalistul ucrainean Iuri Butusov, apropiat de armata de la Kiev, a relatat pe canalul de Telegram că trupele ruse au trecut în noaptea de joi spre vineri graniţa de stat cu până la 4-5 batalioane de infanterie. Adică în jur de 2.000 de soldaţi, dacă luăm în calcul că un batalion este format din 300-500 de soldaţi.
Trupele ruse au capturat patru sate de graniță din Harkov: Strileche, Krasne, Pîlne, Borisivka, potrivit sursei citate. În alte zone, atacurile ruşilor au fost respinse iar "inamicul a suferit pierderi semnificative".
Ruşii au trecut graniţa cu 4-5 batalioane şi au ocupat 30 de km pătraţi
Cea mai mare aşezare ocupată este Strileche, o localitate de graniță care a fost mult timp o zonă gri, adică nu a fost desfășurată apărare ucraineană acolo. Deşi o sursă de rang înalt din Armata Ucrainei a declarat pentru Reuters că militarii ruși au înaintat cu un kilometru, Iuri Butusov susţine că ruşii au ocupat peste 30 de kilometri pătrați din regiunea Harkov, la 40 de km distanţă de oraşul cu acelaşi nume.
"Inamicul a reușit să creeze pe teritoriul Ucrainei un cap de pod de până la 10 km lățime și până la 5 km adâncime fără prea multe piedici. Suprafața totală a teritoriului ocupat este de peste 30 de kilometri pătrați", scrie Butusov.
Zona ocupată este la aproximativ 40 km distanţă de oraşul Harkov. "Acțiunile rușilor nu au surprins conducerea militară ucraineană. Dar de ce a reușit inamicul să captureze atât de repede un teritoriu atât de mare cu forțe de infanterie este o mare întrebare", a avertizat Butusov.
Jurnalistul recunoaşte că ruşii sunt în avantaj la drone de recunoaștere, aviație și artilerie, dar susţine că despre această ofensivă "se vorbea de multe luni și era suficient timp să se pregătească pentru ca infanteria rusă să nu mărșăluiască".
Ulterior, ofensiva a fost oprită, datorită desfășurării de trupe care au provocat pierderi ruşilor. "Apărarea a fost organizată eficient în unele zone, și ineficient la Strileche", critică Butusov. "Prin urmare, trupele ruse încearcă să avanseze mai departe în grupuri separate de infanterie, de dimensiunea unui pluton", scrie acesta. Ruşii au trecut granița şi în Vovchansk, dar fără progrese semnificative aici, mai susţine jurnalistul.
"Oraşul Harkov nu este în pericol"
În momentul de față, inamicul a creat un cap de pod pentru acțiuni ulterioare, dar nu are forțele necesare pentru desfășurarea rapidă a unei ofensive la scară largă asupra orașului Harkov, a evaluat Butusov. "Totul depinde de ce vor face trupele ucrainene", atrage atenţia jurnalistul. "Dacă rușii suferă pierderi grele și întâmpină o rezistență puternică, nu vor merge mai departe și vor rămâne înrădăcinați în zona capturată"
"Dar dacă nu sunt opriți și nu li se provoacă pierderi mari, vor începe să pună mâna şi pe alte zone de-a lungul graniței pentru ca mai întâi să împingă frontul departe de granița cu Federația Rusă, iar apoi să folosească acest front ca pe o posibilă trambulină pentru o altă ofensivă cu forțe mai numeroase" avertizează Butusov.
În acest moment, ofensiva rusă nu reprezintă o amenințare directă pentru Harkov, nu există un pericol imediat ca orașul să fie capturat, insistă sursa citată. "Conducerea noastră militară a concentrat forțe semnificative pentru apărarea Harkovului. Dar situația este foarte periculoasă pentru viitor și necesită acțiuni rapide și profesioniste pentru a prelua inițiativa tactică în detrimentul înfrângerii infanteriei ruse."
Rusia a declanşat o ofensivă în regiunea ucraineană Harkov
Forţele ruseşti au lansat vineri dimineaţa un atac terestru cu blindate asupra regiunii ucrainene Harkov din nord-estul ţării, avansând un kilometru în apropierea oraşului de frontieră Vovchansk, într-un efort de a crea o zonă-tampon, a declarat o sursă militară ucraineană de rang înalt, citată de Reuters.
Forţele de ocupaţie ruseşti şi-au intensificat activitatea în regiunea Harkov, iar acolo au loc lupte. Asaltul deschide un nou front în războiul de mai bine de doi ani de la invazia pe scară largă a Rusiei, care s-a concentrat până acum în special în zonele din estul şi sudul ţării, după ce o contraofensivă ucraineană a respins şi a alungat, în primul an al războiului, forţele ruseşti din nordul ţării, inclusiv din regiunea capitalei Kiev.
Ministerul ucrainean al Apărării a anunţat vineri că a trimis întăriri militare pentru a ajuta la respingerea atacurilor ruseşti în zonele de frontieră din regiunea Harkov, în nord-estul ţării. Ministerul a confirmat că trupele ruseşti au încercat să pătrundă cu vehicule blindate la primele ore ale dimineţii, dar susţine că deocamdată eforturile Moscovei au fost respinse. Luptele din zonele de frontieră din regiunea Harkov au continuat, iar Kievul a trimis mai multe forţe în zonă ca întăriri, a declarat Ministerul Apărării.
"În jurul orei 5 a.m., a existat o încercare a inamicului de a străpunge linia noastră defensivă, sub acoperirea unor vehicule blindate", a declarat ministerul. "Deocamdată, aceste atacuri au fost respinse; luptele de intensitate variabilă continuă", a adăugat instituţia.
Ruşii vor să creeze o zonă tampon la granită
O sursă militară ucraineană de rang înalt, care a refuzat să fie numită, a declarat pentru Reuters că forţele ruseşti urmăresc să împingă forţele armate ucrainene până la 10 kilometri de graniţa cu Rusia şi că forţele Kievului încearcă să le reţină.
"Ocupanţii au intensificat bombardamentele în direcţia nordică. În primul rând, inamicul loveşte în oraşul Vovchansk", a declarat şeful administraţiei militare regionale din Harkov, Oleg Sinegubov, care spune că bombardamentele cu lansatoare multiple de rachete şi artilerie au continuat pe tot parcursul nopţii şi că au existat încercări nereuşite ale unor grupuri subversive de a trece graniţa, scrie Ukrainska Pravda.
Asaltul a început cu bombardarea intensă a localităţilor de frontieră din regiunea Harkov cu diferite mijloace de foc. În prezent, bombardamentele continuă, în special, în zona oraşului Vovchansk. De asemenea, sunt utilizate în mod activ sistemele de război electronic şi dronele. Potrivit sursei citate, au loc lupte în zona de frontieră a regiunii Harkov, ruşii încercând să intre într-o serie de localităţi de-a lungul graniţei.
Ucrainenii se aşteptau la această ofensivă
În acelaşi timp, însă, ucrainenii spun că resursele disponibile folosite de inamic în acest moment nu sunt suficiente pentru un avans în adâncime. Serviciile de spionaj ucrainene se aşteptau de mult la astfel de acţiuni ale inamicului, susţine Ukrainskaia Pravda.
"Sarcina întregii societăţi este să nu intre în panică, ci să îi ajute pe soldaţii noştri de pe linia frontului. Civilii din zonele de graniţă nu trebuie să intre în panică, ci să asculte apelurile autorităţilor locale, în special de evacuare", au declarat sursele militare citate de publicaţia ucraineană.
Potrivit lui Tamaz Gambaraşvili, şeful administraţiei militare a oraşului Vovchansk, evacuarea populaţiei din oraş şi din localităţile învecinate din regiunea Harkov este în curs de desfăşurare. Autorităţile, poliţia şi voluntarii lucrează împreună pentru a ajuta oamenii să plece.
Ce urmăresc ruşii
Analiştii spun că asaltul asupra Vovchansk ar putea marca începutul unei încercări ruseşti de a crea o zonă-tampon, potrivit Associated Press. Vladimir Putin promisese să creeze o astfel de zonă la începutul acestui an pentru a stopa atacurile frecvente ale Ucrainei asupra Belgorodului şi a altor regiuni de frontieră ruseşti.
Ucraina declarase anterior că ştie că Rusia adună mii de trupe de-a lungul frontierei de nord-est, în apropierea regiunilor Harkov şi Sumî. În timp ce forţele Kremlinului au întrepins cea mai recentă ofensivă terestră în estul Ucrainei, oficialii serviciilor de informaţii ucrainene au spus că se aşteaptă ca forţele Kremlinului să atace şi în nord-est.
Deşi Rusia probabil că nu poate captura Harkov, al doilea oraş ca mărime din Ucraina, ar putea constrânge Ucraina să trimită mai multe trupe în regiune, lăsând alte zone mai vulnerabile la atac, potrivit AP. De asemenea, forţarea autorităţilor ucrainene de a evacua civilii este posibil să creeze perturbări şi să deturneze resurse. Ministerul ucrainean al Apărării a declarat că luptele împotriva grupurilor ruseşti de sabotaj şi recunoaştere continuau şi după-amiază.
Ucraina a alungat trupele ruseşti din cea mai mare parte a regiunii Harkov în 2022, în primul an de război la scară largă, dar după ce a rezistat contraofensivei Kievului de anul trecut, forţele ruseşti au revenit în ofensivă şi avansează încet în regiunea Doneţk, mai la sud.
Harkov rămâne totuşi o regiune deosebit de vulnerabilă din cauza proximităţii sale faţă de Rusia. Regiunea a fost frecvent vizată de lovituri aeriene care au provocat daune majore infrastructurii energetice. După mai bine de doi ani de la invazie, Moscova are avantajul pe câmpul de luptă, iar Ucraina se confruntă cu o lipsă de forţe umane şi de stocuri de obuze de artilerie şi de apărare aeriană.